Éyə Ǹtondôbə a kɔ́bɔ̄ ná: Susú á ndá ǹkúkúmá yǎ Yúda, ó kə kad m̀bándá hí nâ: 2Vógólo, wa yǎ ó tɔá étɔá kúm Dávid, wǎmēn ai bitúgā bíe ai é bod bə́sə̄ bányían á mīḿbɛ́ mī. 3Ǹtondôbə a kɔ́bɔ̄ nâ:Bɔán sósōō ai tə́tə̄lə́, vǎgán é mod bátíbili á mɔ́ mə́ ńtíbili woé; tə myǎtíbili ǹnə́ŋ, mǎn nyūī ai ǹkús, tə myányami bɔ́, tə myǎsoe mə́kī mə́ nə́ təge ai bidzo é vóm hí. 4Amú ngə́ myāvə́ kɔ́ nə́ myǎnyie ébúg dzī, eyɔ̌ŋ tē hḿ mīńkúkúmá yā mí tɔ̄á étɔá kúm Dávid myâyi nyián á mīḿbɛ́ mī, á bīkálíg ai á bikabilí á yōb, bɔ́bēn. 5Hədá, ngə́ mī bɛ̄n wóg bíbúg bī, makani dɔ́ sɔŋ ai māmēn, Ǹtondôbə énye a kɔ́bɔ, é ndá kūm nyī yayi vəŋǎn bifun bí dzāl. 6Owé, éyə Ǹtondôbə a kɔ́bɔ̄ ná ású ndá ǹkúkúmá yǎ Yúda: tɔ o nə Galaad ású dáma ǹló ǹkǒl yā Libáŋ, hədá mayi wa vəŋan ńkōd ńnam, efǔn tísɔn. 8Mǎnyīē wa bətsam, mod ósə ai bikpa bíé. Bâyi baí mim̀bəmbə mə́ban míe bə́ mān mya tum ndóan. 8Éyɔŋ bǒd məyɔŋ báyi lǒd babi ai é tísɔn nyí, bâyi kɔ́bɔ̄ bɔ́ a bɔ́ naa: "Ású dzé Ńtondôbə a ngábɔ é mod tísɔn nyɔ́ nā ? Ńdɔ̄ báyi yalǎn naa: Ámú bə́ ngádzoge elad amvóé Ńtondôbə Zambá wābán bə́ ngalugu bəzambá bə̄fə́, bə́ syē fə̄ bɔ́. Ású Salum 10Tə myǎyōn é mod a ngáwú, tə myǎnyanda nyé, yónán ényɔ́ ā kə ǎ yǐ kīg fə bǎd sɔ́, amú ā yǐ kīg fə bǎd yén ńnam ábyálí díé. 11Amú éyə Ǹtondôbə a kɔ́bɔ̄ ná ású Salum, mɔ́n Yosias ǹkúkúmá yā Yúda, yǎ á ngātə́bə ǹkúkúmá á məyian mə́ ésīá wōē Yosias, a ngátɔbɔ enɔdɔ nâ á kódō é vóm hí; ǎ yǐ kig bǎd dúgān sɔ́ étēde; 12hədá a yi wú é vóm bə́ ngákə ai nyé á məkaban; ǎ ngābǎd kig yén ǹnam hí.